b'\n_START_ARTICLE_\nHarry Houdini\n_START_PARAGRAPH_\nHarry Houdini (1874 m. kovo 24 d. \xe2\x80\x93 1926 m. spalio 31 d.; tikrasis vardas Ehrich Weiss) \xe2\x80\x93 vienas garsiausi\xc5\xb3 vis\xc5\xb3 laik\xc5\xb3 iliuzionist\xc5\xb3, daugelio \xc5\xa1iuolaikini\xc5\xb3 triuk\xc5\xb3 ir metod\xc5\xb3 pradininkas, eskeipologistas.\n_START_SECTION_\nBiografija\n_START_PARAGRAPH_\nEhrich Weiss gim\xc4\x97 Budape\xc5\xa1te (Vengrija), 1874 met\xc5\xb3 kovo 24 dien\xc4\x85. Ma\xc5\xbedaug nuo XX am\xc5\xbeiaus interviu jis teigdavo gim\xc4\x99s 1874 baland\xc5\xbeio 6 d. Epltone (Viskonsinas), ta\xc4\x8diau jau po jo mirties buvo atrastas vengri\xc5\xa1kas gimimo liudijimas. Pagal tautyb\xc4\x99 Weiss buvo Vengrijos \xc5\xbeydas._NEWLINE_1878 metais \xc5\xa1eima persik\xc4\x97l\xc4\x97 \xc4\xaf Jungtines Valstijas. Pirm\xc4\x85j\xc4\xaf pasirodym\xc4\x85 atliko b\xc5\xabdamas devyneri\xc5\xb3 met\xc5\xb3, tai buvo pratimai ant trapecijos._NEWLINE_1891 Weiss prad\xc4\x97jo u\xc5\xbesiimin\xc4\x97ti profesionalia magija ir prisistatin\xc4\x97jo kaip Harry Houdini (1913 jis ir oficialiai dokumentuose pasikeit\xc4\x97 vard\xc4\x85 \xc4\xaf Harry Houdini). Naujasis vardas buvo Jean Eug\xc3\xa8ne Robert-Houdin ir Harry Kellar, dviej\xc5\xb3 garsi\xc5\xb3 ir Hudiniui \xc4\xaftak\xc4\x85 padariusi\xc5\xb3 iliuzionist\xc5\xb3 garbei. Prad\xc5\xbeioje jo, kaip iliuzionisto, karjera susilauk\xc4\x97 nedidelio pasisekimo._NEWLINE_1893 Houdini ved\xc4\x97 Wilhelmina Beatrice (Bess) Rahner, kuri v\xc4\x97liau vis\xc4\x85 laik\xc4\x85 dirbo jo asistente scenoje._NEWLINE_Prad\xc5\xbeioje Hudinis atlikdavo triukus su kortomis ir antrankiais, o vienas \xc4\xafsp\xc5\xabdingiausi\xc5\xb3 jo pasirodym\xc5\xb3 buvo gyvo suaugusio dramblio pradanginimas Londono hipodrome._NEWLINE_1899 metais iliuzionistas susitiko su \xc5\xa1ou \xc5\xbevaig\xc5\xbede Martin Beck. Beck buvo su\xc5\xbeav\xc4\x97tas Hudinio triuk\xc5\xb3 su antrankiais ir patar\xc4\x97 \xc5\xa1iam koncentruotis ties i\xc5\xa1sivadavimo numeriais._NEWLINE_Nuo 1900-\xc5\xb3j\xc5\xb3 Hudinis keliavo su savo pasirodymais po Europ\xc4\x85, atlikin\xc4\x97damas \xc4\xafsp\xc5\xabdingus i\xc5\xa1sivadavimo triukus, ir 1904 metais \xc4\xaf JAV gr\xc4\xaf\xc5\xbeo jau b\xc5\xabdamas pasaulinio lygio \xc5\xbevaig\xc5\xbed\xc4\x97._NEWLINE_Nuo 1904 iki 1910 jis reng\xc4\x97 pasirodymus Amerikoje ir susilauk\xc4\x97 did\xc5\xbeiulio pripa\xc5\xbeinimo. Hudinis i\xc5\xa1sivaduodavo i\xc5\xa1 antranki\xc5\xb3, virvi\xc5\xb3, grandini\xc5\xb3, tramdom\xc5\xb3j\xc5\xb3 mar\xc5\xa1kini\xc5\xb3, da\xc5\xbenai \xe2\x80\x93 tuo pat metu panardintas po vandeniu ar kabodamas ant virv\xc4\x97s auk\xc5\xa1tai vir\xc5\xa1 \xc5\xbeem\xc4\x97s._NEWLINE_1910 m. turo Australijoje metu Hudinis pakilo savo atsive\xc5\xbetu primityviu biplanu, tai buvo pirmasis \xc5\xbeinomas l\xc4\x97ktuvo skrydis Australijoje._NEWLINE_1913 metais atliko vien\xc4\x85 garsiausi\xc5\xb3 savo pasirodym\xc5\xb3, i\xc5\xa1tr\xc5\xabko i\xc5\xa1 stiklin\xc4\x97s \xe2\x80\x93 plienin\xc4\x97s kabinos, kurioje buvo patalpintas suri\xc5\xa1tas \xc5\xbeemyn galva ir u\xc5\xbepiltas vandeniu. Tam buvo sulaik\xc4\x99s kv\xc4\x97pavim\xc4\x85 vir\xc5\xa1 3 su puse minut\xc4\x97s._NEWLINE_1919 metais Hudinis tapo Martinka & Co, did\xc5\xbeiausios JAV magijos kompanijos prezidentu. Kompanija veikia iki \xc5\xa1iol ir dabar yra seniausia magijos kompanija._NEWLINE_Dal\xc4\xaf savo triuk\xc5\xb3 Hudinis apra\xc5\xa1\xc4\x97 v\xc4\x97liau i\xc5\xa1leistose knygose. \xe2\x80\x9eAntranki\xc5\xb3 Paslaptys\xe2\x80\x9c (The Handcuffs Secrets) jis atskleid\xc4\x97 \xc4\xafvairius metodus, kaip atidaryti antrankius ir spynas teisingai naudojant j\xc4\x97g\xc4\x85, kaip \xc4\xafsine\xc5\xa1ti pasl\xc4\x97ptus visrak\xc4\x8dius, kaip smulkius raktelius praryti ir v\xc4\x97liau atryti. Prie\xc5\xa1 suri\xc5\xa1im\xc4\x85 iliuzionistas \xc4\xaftempdavo ir i\xc5\xa1pl\xc4\x97sdavo pe\xc4\x8dius bei kr\xc5\xabtin\xc4\x99, kad v\xc4\x97liau sutraukus atsirast\xc5\xb3 \xc5\xa1iek tiek erdv\xc4\x97s._NEWLINE_Paskutinis mago pasirodymas \xc4\xafvyko 1926 met\xc5\xb3 spalio 24 dien\xc4\x85 Garrick Teatre Detroite. Kit\xc4\x85 dien\xc4\x85 jis buvo paguldytas \xc4\xaf Detroito ligonin\xc4\x99, kur spalio 31 dien\xc4\x85 per Helouvyn\xc4\x85 13 valand\xc4\x85 26 minut\xc4\x97s mir\xc4\x97 nuo peritonito, b\xc5\xabdamas 52 met\xc5\xb3 am\xc5\xbeiaus. Lapkri\xc4\x8dio 4 dien\xc4\x85 Niujorke vykusiose laidotuv\xc4\x97se dalyvavo vir\xc5\xa1 2000 \xc5\xbemoni\xc5\xb3. Ant jo karsto buvo \xc4\xafr\xc4\x97\xc5\xbetas Amerikos Iliuzionist\xc5\xb3 Draugijos herbas, o pati draugija per kiekvienas Hudinio mirties metines iki dabar atlieka \xe2\x80\x9el\xc5\xab\xc5\xbeusios lazdel\xc4\x97s\xe2\x80\x9c ceremonij\xc4\x85 prie jo kapo.\n_START_SECTION_\nDemaskavimai\n_START_PARAGRAPH_\nHudinis buvo bene pirmasis iliuzionistas, savo \xc5\xbeinias ir talent\xc4\x85 taip pat panaudoj\xc4\x99s ir teigian\xc4\x8di\xc5\xb3 tur\xc4\xaf paranormali\xc5\xb3 gali\xc5\xb3 \xc5\xbemoni\xc5\xb3 demaskavimui. I\xc5\xa1manymas, kaip atliekami triukai, pad\xc4\x97jo jam pasteb\xc4\x97ti net tokias apgavystes, kuri\xc5\xb3 negal\xc4\x97davo suprasti ir mokslininkai._NEWLINE_Hudinis buvo Scientific American \xc5\xbeurnalo komiteto narys. \xc5\xa0is komitetas buvo atsakingas u\xc5\xbe \xc4\xafsteigt\xc4\x85 pinigin\xc4\xaf priz\xc4\x85 tiems, kurie pademonstruos paranormalius sugeb\xc4\x97jimus. Niekas niekada neparod\xc4\x97 nieko, kad gal\xc4\x97t\xc5\xb3 atsiimti priz\xc4\x85, o visus suk\xc4\x8diavimus komitetas s\xc4\x97kmingai demaskuodavo._NEWLINE_Taip pat iliuzionistas dalyvaudavo spiritizmo seansuose, da\xc5\xbenai kartu pasikviet\xc4\x99s policinink\xc4\x85 ir \xc5\xbeurnalist\xc4\x85, ir taip demaskavo ne vien\xc4\x85 \xc5\xa1arlatan\xc4\x85. Bene \xc5\xbeymiausias atvejis, kai buvo demaskuota Bostono medium\xc4\x97 Mina Crandon. \xc5\xa0i\xc4\x85 savo veikl\xc4\x85 Hudinis apra\xc5\xa1\xc4\x97 knygoje \xe2\x80\x9eA Magician Among the Spirits\xe2\x80\x9c (Iliuzionistas tarp dvasi\xc5\xb3)._NEWLINE_Geras Hudinio draugas, Seras Art\xc5\xabras Konan Doilis labai stipriai tik\xc4\x97jo dvasiomis ir kitais paranormaliais rei\xc5\xa1kiniais. Ilg\xc4\x85 laik\xc4\x85 jis tiesiog atsisak\xc4\x97 tik\xc4\x97ti iliuzionisto demonstruojamais \xc4\xafrodymais, kad tokie \xc5\xbemon\xc4\x97s t\xc4\x97ra apgavikai. Ta\xc4\x8diau galiausiai nusprend\xc4\x97, kad pats Hudinis i\xc5\xa1 ties\xc5\xb3 turi paranormali\xc5\xb3 gali\xc5\xb3, ir d\xc4\x97l ka\xc5\xbekoki\xc5\xb3 prie\xc5\xbeas\xc4\x8di\xc5\xb3 jas naudoja diskredituoti kitiems mediumams bei \xc4\xafrodin\xc4\x97ti, kad tokios galios neegzistuoja. \xc5\xa0ie nesutarimai buvusius draugus pavert\xc4\x97 vie\xc5\xa1ais prie\xc5\xa1ais.'